

МОНГОЛ УЛСЫН ИХ ХУРЛЫН

# **ТОГТООЛ**

2017 оны 07 сарын 06 өдөр Дугаар 52 Төрийн ордон, Улаанбаатар хот

**Монгол Улсын 2016 оны төсвийн**

 **гүйцэтгэл баталсантай холбогдуулан**

**авах арга хэмжээний тухай**

 Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.7 дахь хэсэг, 361 дүгээр зүйлийн 361.2 дахь хэсгийг үндэслэн Монгол Улсын Их Хурлаас ТОГТООХ нь:

 1.Монгол Улсын 2016 оны төсвийн гүйцэтгэл баталсантай холбогдуулан дараахь арга хэмжээг авч хэрэгжүүлэхийг Монгол Улсын Засгийн газар /Ж.Эрдэнэбат/-т даалгасугай:

 1/Засгийн газрын 2016 оны санхүүгийн нэгтгэсэн тайланд тусгагдсан төсвийн зарим ерөнхийлөн захирагчийн нийт авлага, өр төлбөрийн хэмжээ нэмэгдсэнд дүгнэлт хийж, цаашид авлага, өр төлбөрийг бууруулах талаар арга хэмжээг авч хэрэгжүүлэх;

 2/Засгийн газрын он дамжих үнэт цаасны хэмжээг тухайн жилийн төсвийн тухай хуульд тусгагдсан дүнгээс хэтрүүлэхгүйгээр зориулалтын дагуу зарцуулах.

 2.Дараахь арга хэмжээ авч хэрэгжүүлэхийг Монгол Улсын Ерөнхий аудитор /Д.Хүрэлбаатар/-т даалгасугай.

 1/Засгийн газрын 2016 оны санхүүгийн нэгтгэсэн тайлангаар нийт хөрөнгийн дүн нэмэгдсэн шалтгааныг тодруулж, хөрөнгийн ангилал бүрээр тайлагнах;

 2/Засгийн газрын богино хугацаат үнэт цаасны болон урт хугацаат өр төлбөрийн хэмжээ нэмэгдсэн шалтгааныг тодруулж, тайлагнах.

 3.Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Төсвийн байнгын хороо /Ч.Хүрэлбаатар/-нд, уг тогтоолын хэрэгжилтийн явцыг 2017 оны 10 дугаар сарын 15-ны өдрийн дотор Төсвийн байнгын хороонд танилцуулахыг Монгол Улсын Засгийн газар /Ж.Эрдэнэбат/, Монгол Улсын Ерөнхий аудитор /Д.Хүрэлбаатар/ нарт даалгасугай.

 МОНГОЛ УЛСЫН

 ИХ ХУРЛЫН ДАРГА М.ЭНХБОЛД